ጃፓን ለኢትዮጵያ የምታደርገው ድጋፍ ትቀጥላለች
– ጃፓን በቀጣይ አመስት አመታት ለአፍሪካ ለመለገስ ቃል ከገባችው የ32 ቢሊዮን ዶላር ተጠቃሚ ለመሆን ኢትዮጵያ የተለያዩ ፕሮጀክቶችን ለማቅረብ እያዘጋጀች መሆኗን የገንዘብ እና ኢኮኖሚ ልማት ሚኒስቴር ገለፀ፡፡11 ኛው የኢትዮ ጃፓን አመታዊ የሁለትዮሽ የፖሊሲ ውይይት ሀምሌ 18/2005 በአዲስ አበባ ተካሂዷል፡፡በቅርቡ በጃፓን በተካሄደውና በአፍሪካ ልማት ላይ ያተኮረው 5ኛ የቶክዮ አለም አቀፍ ጉባኤ ጃፓን በቀጣይ አምስት አመታት ለአፍሪካ 32 ቢሊዮን ዶላር ለመለገስ ቃል ገብታለች፡፡ንግድ፣ የግሉ ዘርፍ ኢንቨስትመንት፣ መሰረተ ልማት፣ ግብርና፣ የምግብ ዋስትና፣ የአከባቢ ጥበቃ፣ትምህርት፣ፆታ፣ ውሃ እና ሳኒቴሸን ጃፓን ለአህጉሪቱ ድጋፍ ለማድረግ በዋነኛነት ትኩረት የሰጠችባቸው ዘርፎች ናቸው፡፡ለ11ኛ ጊዜ በአዲስ አበባ የተካሄደው የኢትዮ ጃፓን አመታዊ የሁለትዮሽ የፖሊሲ ውይይትም በቲካድ ስብሰባ በዋነኛነት በተቀመጡት የድጋፍ ዘርፎች ላይ ያተኮረ ነው፡፡የገንዘብ እና ኢኮኖሚ ልማት ሚኒስትር ዲኤታ አቶ አህመድ ሽዴ ጃፓን በየአመቱ ለኢትዮጵያ ከ100 ሚሊዮን ዶላር በላይ ገንዘብ እንደምትለግስ ገልፀው የምስራቅ እስያ የኢንዱስትሪ እድገት ልምድን በመቀመር ረገድ ከኢትጵያ ጋር በስፋት እየሰሩ መሆኑንም ተናግረዋል፡፡በኢትዮጵያን የጃፓን አምባሳደር ሂሮይኪ ኪሽኖ ሀገራቸው ኢትዮጵያ እየተገበረች ያለውን የእድገት እና ትራንስፎርሜሽን እቅድ ላይ ትኩረት በማድረግ ድጋፍ እያደረገች መሆኗን ገልፀው በጃፓን ድጋፍ በኢትዮጵያ እየተሰሩ ያሉ ፕሮጀክቶችም አፈፃፀማቸው ጥሩ እንደሆነ አመልክተዋል፡፡ኢትዮጵያ ለጃፓን በጣም ጠቃሚ ሀገር መሆኗን የጠቆሙት አምባሳደሩ ሀገራቸው ለኢትዮጵያ የምታደረገው ድጋፍ ኢትዮጵያውያን በምግብ እራሳቸውን እንዲችሉ እና ሀገሪቱ የኢንዱስትሪ ዘርፈን ለማስፋፋት ለምታደርገው እንቅሰቃሴ የሚሰጥ እገዛ ላይ ያተኮረ ነው ብለዋል፡፡ በመሰረተ ልማትና የሰው ሀብት ልማትን ጨምሮ በሌሎች ዘርፎች ላይ የሚደረገው ድጋፍም ተጠናክሮ እንደሚቀጥል ገልፀዋል፡፡በኢትዮጵያ መንገዶች ባለስልጣን የፕላንና አይሲቲ ዘርፍ ምክትል ዋና ዳይሬክተር አቶ በቀለ ንጉሴ በመንገድ ዘርፍ ከቻይና ቀጥሎ የጃፓን ድርሻ ከፍተኛ መሆኑን አስታውቀዋል፡፡(ኢሬቴድ)